Εβαέβερσον Λέμος ντα Σίλβα

Ο **Εβαέβερσον Λέμος ντα Σίλβα**, πιο γνωστός ως **Μπραντάο** (γεννημένος στις 16 Ιουνίου 1980), είναι Βραζιλιάνος πρώην επαγγελματίας ποδοσφαιριστής που αγωνιζόταν ως επιθετικός.

Πέρασε το μεγαλύτερο τμήμα της καριέρας του αγωνιζόμενος στην ΦΚ Σαχτάρ Ντονέτσκ, μετρώντας συνολικά 220 επίσημες συμμετοχές και 91 τέρματα, ενώ μαζί της κατέκτησε και επτά σημαντικές διοργανώσεις. Αγωνίστηκε επίσης αρκετά χρόνια στη Γαλλία, με σημαντικότερο το πέρασμά του από τη Μαρσέιγ, με τη φανέλα της οποίας κατέκτησε το γαλλικό πρωτάθλημα του 2010, μεταξύ άλλων τίτλων. Το 2017 ήρθε στην Ελλάδα για λογαριασμό του Λεβαδειακού, ο οποίος ήταν και ο τελευταίος σταθμός της επαγγελματικής του καριέρας. 

## Ποδοσφαιρική Καριέρα
### Πρώτα χρόνια/Σαχτάρ
Γεννημένος στο Σάο Πάολο, ο Μπραντάο αρχικά αγωνίστηκε κυρίως σε μικρομεσαίες ομάδες της χώρας του. Το 2002, υπέγραψε στην ομάδα της Ουκρανικής Πρέμιερ Λιγκ, ΦΚ Σαχτάρ Ντονέτσκ, από την Ιράτι Εσπόρτε Κλούμπε, καταφέρνοντας να διακριθεί ως ένας δεινός σκόρερ με τη νέα του ομάδα. 

Σε μια ομάδα όπου οι Βραζιλιάνοι αποτελούσαν σημαντικό ποσοστό επί του συνόλου του έμψυχου δυναμικού του συλλόγου, ο Μπραντάο πέτυχε συνολικά 39 τέρματα στα τρία πρωταθλήματα που κατέκτησε η ομάδα του στη διάρκεια της περιόδου αυτής, ενώ ο ίδιος αναδείχτηκε κορυφαίος σκόρερ του πρωταθλήματος τη σεζόν 2005–06, έχοντας πετύχει 15 τέρματα.

### Γαλλία
Στις 13 Ιανουαρίου 2009, ο Μπραντάο αποχώρησε με προορισμό τη Γαλλία και την Ολιμπίκ Μαρσέιγ, με την οποία πέτυχε 8 τέρματα σε συνολικά 30 συμμετοχές για την πρώτη του σεζόν, καθώς ο ομάδα έφτασε στην κατάκτηση του τίτλου της Λιγκ 1, έπειτα από αναμονή διάρκειας 18 ετών. Στις αρχές της εκεί παρουσίας του παραχωρήθηκε δύο φορές ως δανεικός σε ομάδες της πατρίδας του, τις Κρουζέιρο Εσπόρτε Κλούμπε και Γκρέμιο Φουτεμπόλ Πόρτο Αλεγκρένσε.

Τον Ιανουάριο του 2012, ο Μπραντάο επέστρεψε στην *L'OM*, με σημαντικότερη συνεισφορά του το τέρμα της ισοφάρισης που πέτυχε στο 92ο λεπτό της εκτός έδρας ισοπαλίας της ομάδας του με σκορ 2–2, απέναντι στην Ίντερ για την επαναληπτική αναμέτρηση στα πλαίσια της Φάσης των 16 του Τσάμπιονς Λιγκ εκείνης της σεζόν, χαρίζοντας την πρόκριση στην ομάδα της Μασσαλίας, χάρη στον κανονισμό του εκτός έδρας γκολ, για τα προημιτελικά της διοργάνωσης, για πρώτη φορά μετά το 1993. Στις 14 Απριλίου, πέτυχε το μοναδικό τέρμα της αναμέτρησης στον τελικό του Λιγκ Καπ, απέναντι στην Ολιμπίκ Λυών στη διάρκεια της παράτασης.

Ο Μπραντάο έμεινε ελεύθερος συμβολαίου από τους *Φωκαείς* τον Ιούνιο του 2012 μαζί με τους Έλιντον Αντράντε, Τζιμί Τραορέ και Ζαν-Φιλίπ Σαμπό και, δύο μήνες αργότερα, υπέγραψε με τη μεγάλη αντίπαλο της ΟΜ, ΑΣ Σαιντ-Ετιέν, συμβόλαιο συνεργασίας διάρκειας δύο ετών. Στις 20 Απριλίου της επόμενης χρονιάς, και πάλι για το εγχώριο κύπελλο, ήταν αυτός που σκόραρε στη νίκη με 1–0 επί της Σταντ Ρενναί ΦΚ, χαρίζοντας στην ομάδα του τον πρώτο της τίτλο μετά το 1981.

Τον Αύγουστο του 2014, ο Μπραντάο εντάχθηκε στην Μπαστιά, επίσης ομάδα της κορυφαίας γαλλικής κατηγορίας, μετά από περίπλοκες διαπραγματεύσεις μεταξύ Σεντ Ετιέν και Μπαστιά, λόγω ζητημάτων που σχετίζονται με τη μεταγραφή του Σιλβέν Μαρσάλ μεταξύ των δύο συλλόγων τον Ιούλιο του 2012. Τον ίδιο μήνα, μετά από έναν αγώνα πρωταθλήματος εναντίον της Παρί Σεν Ζερμέν, χτύπησε με το κεφάλι τον αντίπαλο παίκτη Τιάγκο Μότα και του έσπασε τη μύτη, με αποτέλεσμα να αποκλειστεί προσωρινά από τις αθλητικές δραστηριότητες εν αναμονή πειθαρχικής ακρόασης και τελικά να λάβει εξάμηνο αποκλεισμό από τα γήπεδα. Στις 27 Νοεμβρίου, δέχθηκε ποινή φυλάκισης για ένα μήνα για την επίθεσή του και επιπλέον του επιβλήθηκε πρόστιμο 20.000 ευρώ.

Ο Μπραντάο επέστρεψε στην αγωνιστική δράση στις 11 Απριλίου 2015, παίζοντας ως αλλαγή στο τέλος της αγωνιστικής περιόδου, καθώς η Μπαστιά έχασε με 0–4 από την Παρί Σεν Ζερμέν στον τελικό του Γαλλικού Λιγκ Καπ. Τον Φεβρουάριο του 2016, η ποινή φυλάκισής του άλλαξε κατόπιν έφεσης σε πενταετή ποινή με αναστολή.

### Κλείσιμο καριέρας
Στις 17 Ιουλίου 2017, ο Λεβαδειακός ανακοίνωσε τον 37χρονο Μπραντάο με μονοετές συμβόλαιο. Η συμφωνία μεταξύ Λεβαδειακού και Λοντρίνα Εσπόρτε Κλούμπε παραμένει απροσδιόριστη.  

## Τίτλοι
;Σαχτάρ
*Ουκρανική Πρέμιερ Λιγκ: 2004–05, 2005–06, 2007–08
*Κύπελλο Ουκρανίας: 2004–05, 2007–08
*Σούπερ Καπ Ουκρανίας: 2005, 2008

;Μαρσέιγ
*Λιγκ 1: 2009–10
*Λιγκ Καπ: 2009–10, 2010–11, 2011–12

;Σαιντ-Ετιέν
*Λιγκ Καπ: 2012–13
**Ατομικές διακρίσεις**

* Πρώτος σκόρερ στην Ουκρανική Πρέμιερ Λιγκ: 2005–06

## Παραπομπές


## Εξωτερικοί Σύνδεσμοι
*Στατιστικά από τη L'Équipe 
*
*Προφίλ στο Transfermarkt

Κατηγορία:Βραζιλιάνοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Ασοσιασάο Ντεσπορτίβα Σάο Καετάνο
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Ιράτι Σπορτ Κλουμπ
Κατηγορία:Ποδοσφαιριστές Γκρέμιο Φουτεμπόλ Πόρτο Αλεγκρένσε
Κατηγορία:Ποδοσφαιριστές Κρουζέιρο Εσπόρτε Κλούμπε
Κατηγορία:Ποδοσφαιριστές Λοντρίνα Εσπόρτε Κλούμπε
Κατηγορία:Βραζιλιάνοι ποδοσφαιριστές στο εξωτερικό
Κατηγορία:Ποδοσφαιριστές Πρέμιερ Λιγκ Ουκρανίας
Κατηγορία:Ποδοσφαιριστές ΦΚ Σαχτάρ Ντονέτσκ
Κατηγορία:Ποδοσφαιριστές ΦΚ Σαχτάρ-2 Ντονέτσκ
Κατηγορία:Ξένοι ποδοσφαιριστές στην Ουκρανία
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Ολιμπίκ Μαρσέιγ
Κατηγορία:Ποδοσφαιριστές ΑΣ Σαιντ-Ετιέν
Κατηγορία:Ποδοσφαιριστές ΣΚ Μπαστιά
Κατηγορία:Ξένοι ποδοσφαιριστές στη Γαλλία
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα